Forårets kådhed kan medføre trælse konsekvenser for landets mange herreløse katte og dyreinternater. De lysere forårsdage sætter nemlig gang i kattenes løbetid, og det kan føre til et stigende antal herreløse katte, som Dyrenes Beskyttelse frygter ender hos landets internater. - Vi kigger ind i nogle måneder, hvor vi løbende vil tage imod flere og flere killinger i takt med, at de kommer til verden i løbet af foråret. Typisk bliver kattene indleveret til os, når de er nyfødte og op til 12 uger gamle, og det betyder, at der formentlig vil komme et stort pres på vores internater omkring sommer i forhold til at kunne tage nye kæledyr ind, siger internatchef for Nordjyllands internat, Karina Fisker. Sidste år slog rekord Sidste år fik over 6000 katte et nyt hjem via Dyrenes Beskyttelses 10 internater, hvilket var rekordmange, og samme billede kan meget vel tegne sig igen i år. - Sidste efterår var flere af vores internater fyldt med katte, hvilket betød at vi i en periode desværre ikke kunne tage imod katte fra ejere, som ikke længere ønskede at have kat, erindrer Karina Fisker og uddyber: - Det, frygter vi, kan blive tilfældet igen i år, og det er på ingen måde optimalt og særligt ikke for kattene, der fortjener at få et trygt hjem. Derfor opfordrer vi kraftigt katteejere til at sterilisere deres kat, hvis ikke man ønsker at få killinger, ligesom vi håber, at endnu flere danskere vil adoptere en kat fra et af vores internater. Udover øget parring og de tilhørende slagsmål mellem kattene øges risikoen ifølge AniCura for spredning af smitsomme og potentielt dødelige sygdomme såsom forskellige virusinfektioner. Det anslås, at der i Danmark lever omkring 100.000 herreløse katte.

Referat:
Sidste år fik over 6000 katte et nyt hjem via Dyrenes Beskyttelses 10 internater, hvilket var rekordmange.